**Opšti podaci i informacije o ECRAF-u**

Evropska komisija za sigurnost drumskog saobraćaja u oružanim snagama (*The European Commission for Road Safety in Armed Forces* – **ECRAF**), je otvorena neprofitna organizacija osnovana 2002.godine.

**Misija** ECRAF-a je promocija sigurnosti drumskog saobraćaja u oružanim snagama u Evropi uključujući i učešće u međunarodnim operacijama.

**Cilj** ECRAF-a je da omogući razmjenu iskustava, ideja i inicijativa između oružanih snaga u Evropi. ECRAF kreira i razmjenjuje bazu znanja, analizira statistiku vojnog drumskog saobraćaja i razvija preporuke za unapređenje bezbjednosti drumskog saobraćaja u oružanim snagama u Evropi.

ECRAF je otvoren za sve oružane snage u Evropi. Sve oružane snage u Evropi mogu nakon podnošenja formalnog zahtjeva, postati punopravni član ECRAF-a. Članstvo u ECRAF-u odobrava Generalna skupština ECRAF-a. Novi član ECRAF-a mora prema Generalnoj skupštini ECRAF-a potvrditi da prihvata Statut, Strategiju i Akcioni plan ECRAF-a. Nacionalne organizacije iz oblasti bezbjednosti drumskog saobraćaja mogu biti pozvane da učestvuju u aktivnostima ECRAF-a kao dio zvanične delegacije neke zemlje članice ECRAF-a. Međunarodne organizacije, institucije i eksperti iz oblasti bezbjednosti drumskog saobraćaja mogu biti pozvani da učestvuju u aktivnostima i na događajima koje organizuje ECRAF.

ECRAF trenutno broji **26 članica**, a to su oružane snage: Austrije, Belgije, Bosne i Hercegovine, Hrvatske, Kipra, Češke, Danske, Finske, Francuske, Holandije, Njemačke, Mađarske, Irske, Italije, Latvije, Litvanije, Norveške, Poljske, Portugala, Srbije, Slovačke, Slovenije, Španije, Švedske, Švajcarske i Velike Britanije.

Ne-evropske oružane snage mogu biti u statusu „posmatrača“ u ECRAF-u. (Trenutno status posmatrača u ECRAF-u imaju oružane snage Izraela.)

Najviši organ u ECRAF-u je **Generalne skupština** (*General Assembly*), koja diskutuje i odlučuje o svim važnijim političkim i organizacionim pitanjima u ECRAF-u.

**Izvršni komitet** (*Executive Committee*) ECRAF-a je izvršni organ ECRAF-a i sastoji se od 5 članova: Predsjednik ECRAF-a, Podpredsjednik ECRAF-a i 3 člana Izvršnog komiteta. Izvršni komitet je odgovoran za vođenje organizacije izmešu dva godišnja kongresa.

**Kongresi** ECRAF-a održavaju se svake godine u septembru u nekoj od zemalja članica ECRAF-a. Ove godine 12-ti kongres ECRAF-a održava se u Sarajevu u periodu 10-13. septembar 2013.g.

Za svaki kongres ECRAF-a određuje se **glavna tema kongresa**. Na prethodnim kongresima neke od glavnih tema bile su: „*Identifikovane i naučene lekcije iz sigurnosti saobraćaja u međunarodnim operacijama*“, „*Upravljanje rizikom i korištenje simulatora*“, „*Obuka komandira iz oblasti bezbjednosti soabraćaja*“, „*Kako mijenjati i poboljašti ponašanje vozača*“, „*Obuka vozača za međunarodne misije*“, i dr. Ove godine na kongresu u Sarajevu glavna tema kongresa je „***Civilno-vojna saradnja u oblasti bezbjednosti saobraćaja***“.

Detaljnije informacije o ECRAF-u mogu se naći na zvaničnoj web-stranici ECRAF-a: <http://ecraf.org>.

Sve dodatne informacije u vezi priprema i održavanja kongresa mogu se dobiti od Predsjednika Organizacionog odbora za pripreme i održavanje Kongresa: pukovnik Ernes Heleg na tel. 053 201 510 ili mob. 061 784 307 e-mail: ernes.heleg@oc.mod.gov.ba ili heleg@mail.com.